Eldar Sabiroğlu

Eldar Sabir oğlu Səfərov () — Azərbaycanın dövlət, hərbi siyasi və ictimai xadimi, Azərbaycan Respublikasının Milli Məclisinin I çağırış deputatı, Yeni Azərbaycan Partiyası İcra Katibliyinin Siyasi təhlil və proqnozlaşdırma şöbəsinin müdiri (1994–2000), 1998-ci ildə prezident seçkilərində prezidentliyə namizəd Heydər Əliyevin mətbuat katibi, Azərbaycan Silahlı Qüvvələrinin polkovniki, Azərbaycan Respublikasının Müdafiə Nazirliyinin mətbuat xidmətinin rəisi (2007–2013).

 Həyatı 
Eldar Səfərov 1957-ci il yanvarın 4-də Zəngibasar rayonunun Zəhmət qəsəbəsində anadan olub. Zəhmət qəsəbəsindəki orta məktəbi bitirmişdir. Ardınca Ermənistan Dövlət Pedaqoji İnstitutunda filologiya üzrə, Ali Partiya Məktəbində politologiya üzrə, Bakı Dövlət Universitetində isə hüquq üzrə ali təhsil almışdır.

1979–1980-ci illərdə Sovet Ordusunun həqiqi hərbi xidmətdə olmuşdur.

Rus, erməni, türk dillərini bilir.

2 övladı var.

 Üzvlükləri 
 Yeni Azərbaycan Partiyasının üzvüdür. (1992).
 1983-cü ildə SSRİ Jurnalistlər İttifaqının üzvü olmuşdur.
 Azərbaycan Jurnalistlər Birliyinin üzvüdür.

 İctimai fəaliyyəti 
Eldar Səfərov 1975–1988-ci illər arasında "Sovet Ermənistanı" qezətində müxtəlif vəzifələrdə çalışmış, eyni zamanda qəzetin "Partiya Sovet quruculuğu" şöbəsinin müdiri, Partiya Təşkilatının katibi vəzifələrində çalışmışdır. 1991–1992-ci illərdə "Mədəniyyət" qəzetinin məsul katibi işləmişdir. 1992–1993-cü illərdə "Maraqlı"qəzetinin redaktoru vəzifəsində işləmişdir. 1994–1996-cı illər arası "Səs"qəzetinin siyasət şöbəsinin müdiri vəzifəsində çalışmışdır. Eldar Sabiroğlu "Dövran" qəzetinin qurucusudur.

2003–2007-ci illərdə İrəvan İctimai Birliyinin sədr müavini vəzifəsində çalışmışdı.

 Siyasi fəaliyyəti 
1992–2000-ci illərdə Yeni Azərbaycan Partiyasının İcra Katibliyinin Siyasi təhlil və proqnozlaşdırma şöbəsinin müdiri olub.

1995-ci il noyabrın 12-də baş tutan parlament seçkilərində Yeni Azərbaycan Partiyasının siyahısı üzrə 19-cu sırada olan Eldar Sabiroğlu I çağırış Milli Məclisin deputatı seçilib. 1995-ci il noyabrın 24-dən səlahiyyətlərinin icrasına başlayan Eldar Sabiroğlu Milli Məclisin İnsan hüquqları Daimi Komissiyasının və Azərbaycan—Pakistan parlamentlərarası əlaqələr üzrə işçi qrupunun üzvü olub.

1998-ci ildə prezident seçkilərində prezidentliyə namizəd Heydər Əliyevin mətbuat katibi və Partiyanın Mərkəzi Seçki Qərargahının üzvü olmuşdur.

2007–2013-cü illər arası Azərbaycan Respublikasının Müdafiə Nazirliyinin mətbuat xidmətinin rəisi vəzifəsində çalışmışdır.

 Təltifləri 
 Azərbaycan Mətbuat Fondunun "Dan ulduzu" Diplomu ilə təltif olunub.
 22.07.2007-Azərbaycan Respublikasının Müdafiə Nazirinin Fəxri Fərmanı ilə təltif olunub.
 2008-ci ildə keçirilən 52-ci "CISM World Military Boxing Championship" medalına layiq görürülüb.
 07.03.2008-ci ildə Yeni Azərbaycan Partiyasının Fəxri Fərmanı ilə təltif olunub.
 2008-ci ildə Azərbaycan Respublikasının Müdafiə Nazirinin əmri ilə ona "Ustalıq" dərəcəsi verilmişdir.
 26.06.2008-"Azərbaycan Silahlı Qüvvələrinin 90 illiyi (1918-2008)" yubiley medalı təltif olunub.
 22.07.2009-Azərbaycan Respublikasının Müdafiə Nazirinin Fəxri Fərmanı ilə təltif olunub.
 25.06.2009-"Hərbi Xidmətdə Fərqlənməyə Görə"3-cü dərəcəli medalı ilə təltif olunub.
 22.11.2010-Azərbaycan Respublikasının Müdafiə Nazirinin Fəxri Fərmanı ilə təltif olunub.
 22.06.2011-Eldar Sabiroğluna Azərbaycan Kütləvi İnformasiya Vasitələri İşçiləri Həmkarlar İttifaqının "Qızıl qələm" mükafatı təqdim edilib.
 25.11.2011-Azərbaycan Respublikasının Müdafiə Nazirinin Fəxri Fərmanı ilə təltif olunub.
 24.06.2013-"Azərbaycan Respublikası Silahlı Qüvvələrinin 95 illiyi (1918–2013)" yubiley medalı ilə təltif olunub.

 İstinadlar 

Kateqoriya:Azərbaycan Milli Məclisinin I çağırış deputatları
Kateqoriya:Azərbaycan siyasətçiləri
Kateqoriya:Ermənistandan deportasiya olunmuş azərbaycanlılar